280 Peccatum, Peccare

Tribus modis peccatur: ex infirmitate seu impotentia, aliquando ex ignorancia, aliquando ex malicia.

Primo modo, peccauit Petrus negando [Joan. 18:17], et Dauid adulterium et homicidium committendo [2 Reg. 11:4, 21]. Vnde Bernardus, de amore [1] Johannis [3:9], dicit, *Omnis qui natus est ex Deo, peccatum non facit*. Immo pocius Pater, quam facit. Ideo non potest perseuerare in peccato.

Item, Petrus, peccando, caritatem non amisit. Quia peccauit pocius in veritatem, quam in caritatem, cum se non esse eius esse mentitus est in ore, cuius totus erat in corde. Sic Dauid cum peccauit, caritatem non amisit, sed caritas in eo quodammodo obstipuit ad vehementem temptacionis ictum. Et illa caritatis soporaracio euigilauit ad prophetem increpacionem cum diceret [2 Reg. 12:13]: *Peccaui Domino*. Et continuo audiuit, transtulit a te peccatum tuum. Hec Bernardus. Causam istius dicti tangit Anselmus in libro *De similitudinibus*,qui dicit quod, non quociens agitur opus virtutis aut vici, virtus ipsa uel vicium proprie dicitur /f. 87va/ haberi. Tunc enim proprie tantum habentur cum ex consuetudine habentur.

¶ De peccato Dauid, loquitur Augustinus in libro *De penitentia*, O tres sillabe que portas apperuerunt paradisi. Nec enim quantitas criminis, nec breuitas temporis, nec vite enormitas, ut hore extremitas excludit a venia. Si pura fuit voluntatis imitacio, hoc patuit in filio prodigo, Luc. 15[:21] qui rediens dixit, *Pater, peccaui*, etc., et statim pater osculatus est eum, et induit stola, dans ei annulum. Sic Deus penitenti dat osculum in signum plene reconsiliacionis, reuescit eum stola honeste conuersacionis, dat annulum fidei deperdite.

¶ Sed quid est quod Saul post peccatum suum, 1 Reg. 15[:24] reprehensus a Samuele. Quamuis diceret, *Peccavi*, non tamen audiuit quod peccatum esset dimissum.

¶ Ad hoc responditur, Augustinus, 22 libro, *Contra Faustum*, non est Deus acceptor personarum, sed in simili voce sensus audiuit dissimiles. Isto modo philosopho dixit, *Peccaui*, sed fute et non vere penitendo.

¶ Secundo, peccatur ex ignorancia dispositionis, scilicet, praue non ex ignorantia cognicionis absolute. Sic peccauit beatus Paulus, emulator externus paternarum tradicionum, 1 Tim. 1[:13]: *Sed misericordiam [Dei] consecutus* est, *quia ignorans* fecit et *in incredulitate*. Vnde Bernardus, *Super cantica*, sermo 37, de ignorancia tui, venit in te superbia, parit tibi ignoranciam. Cum meliorem quam sis, decepta et deceptrix, tua cogitatio te esse mentitur.

Item, Chrisostomus in *Imperfectum*, homilia 41, non potest esse excusacio condempnacionis ignorancia veritatis, quibus fuit inueniendi facilitas, si affuisset querendi voluntas.

¶ Nam si veritas est vita, et salus cognoscencium se, magis debet queri quam querere. Vnde philosopho qui dixit, Exod. 5[:2]: *Nescio Dominum*. Non excusatur per ignorantiam quia presto fuit ei Moyses et Aaron qui eum sufficienter docuisset.

Item, Abimelech, Gen. 20[:4] dixit nonne, *Domine gentem ignorantem et justam interficies*? Quando timuit propter vxorem Abrahe. Sed hec ignorancia non excusauit eum in toto, licet in tanto audiens etiam quod esset soror Abrahe, debuit inquisisse an fuisset vxor illius.

¶ Tercio, petatur ex malicia, de quo, 1 Reg 12[:25] dixit Samuel ad populum suum, *Perseueraueritis in* *malicia, et vos et rex videtur peribitis*. In aliis peccatis est facilior venia, et ideo tales peccatores sunt aliqualiter tolerandi. Sic peccauit Jerusalem, Tre. 1[:8]: *Peccatum peccavit Jerusalem, propterea instabilis facta est*.

¶ Ecce quod hic geminauit peccatum propter grauitate peccati in facto et in modo. Simile videmus manibus quod quidam sunt nociue sed ex infirmitate, ut columbe que comediuit sata et deturbant domum ex fimo suo. Quedam sunt nociue quasi ex ignorancia, sicut galline euertendo grana et paleas. Quedam sunt nociue quasi ex malicia ut corui et monedule que asportant res et abscondunt quamuis sibi non prosint. Prima duo genera tolerantur, sed tercium destruitur ab hominibus quantum possunt. Sic in proposito, Gen. 6[:5, 7] dicitur, *Videns Deus quod multa malitia* hominis *esset in terra*, *et cuncta cogitatio* hominis *intenta* *[esset] ad malum.* *Delebo, inquit, hominem, quem creavi*. Pro quolibet istorum peccatorum productorum debet esse pena quasi culpa. Ne parua ne putaretur culpa, si cum illa pena finiretur, secundum Augustinum, *Super Joannem*, sermo 104. Ad hec dicit Gregorius, *Super Ezechielem*, parte prima, homilia 11, qui peccatorem diu expectat ut redeat, non redeunti et contempnenti ponit adhuc vbi grauius impignat. Peccatum quippe quod per penitentiam non deletur, aut peccatum est causa peccati aut peccatum est pena peccati, verbi gratia, peccatum quod penitentie lamento non deluit. Peccatum est et causa peccati subsequentis quia ex isto oritur. Vnde peccatoris animus ad altius obligetur. Ponamus ante oculos quem piam. Rex proximi concupiscere quam quia aperto, non videlicet aut non audet furto, eam surripit. Sed in furti accusacione positus, se hanc surripuisse in reiurando denegat. Huius concupiscencia peccatum fuit, et cum furti subsequentis ipsum quoque furtum, et peccatum est et pena peccati precedentis concupiscencie, non castitateque cum subsequentis punirii.

¶ Item, Augustinus, *Epistula* nona, nec illigamus peccata nostra quamuis minima. Nam sicut fluctus validus nauem /f. 87vb/ obruit, sic humor per ruinas instillans, nisi caueatur, illud idem facit. Idem Augustinus, *Epistula* 86, quid refert an plumbum vna massa est, arena multa grana sunt, sed composite premunt. Minuta sunt peccata, sed de multis guttis flumina implentur. Ideo Eccli. 19[:1]: *Qui spernit modica paulatim* defluit. Vnde Hieronimus in *Epistola ad Celanam*, nescio, si possimus aliquod peccatum leue dicere quod in Dei contemptum admittitur. Igitur vitanda sunt peccata propter multa.

Primo, quia immunda, Ysai. 64[:5-6]: *Peccavimus, Et facti sumus ut immundi*.

Secundo, quia penuriosa, Hieronimus, 5, peccata vestra prohibuerunt bonum a vobis.

¶ Tercio, quia tenebrosa, Soph. 1[:17]: Ambulaverunt *ut cæci, quia Domino peccaverunt*.

Quarto, quia sumptuosa, Eccle. 9[:18]: *Qui peccaverit in uno, multa bona perdet*.

Quinto, quia dampnosa, Rom. 6[:23]: *Stipendia peccati, mors*.

¶ Item, peccatum est vitandum precipue propter tria. Quia est difformitas Deo odibilis, iniquitas diabolo amabilis, infirmitas mundi et homini nobilis.

De primo, dicitur Sap. 14[:9]: *Odio sunt ei impius et impietas ejus*. Nam Deus nichil eorum que fecit adeo quod Deus sepe propter peccatum fere dissipauerat omnia opera sua que fecerat, id est, mundum per *diluuium*, Gen. 7[:17]. Alii reges in odium hostium suorum depopulant terras eorum, sed non terram propriam. Sed Deus dissipauit terram propriam quia peccatum intrauerat in illam. Scit, enim, Deus quod peccatum est venenum spirituale cito se diffundens per totam superficiens.

¶ Item,[[1]](#endnote-1) Deus non solum odit peccatum ipsum, set et quicquid peccatum tangit. Quando periculum est in mari, liquor vasorum effunditur, sed vasa preciosa seruantur. Sed Deus non solum peccatum, sed et vasa peccatorum effundit in mare inferni, id est, animas ad ymaginem suam factas et sanguine suo redemptas.

Item, propter peccatum tollendum Deus promisit Filium suum occidi, Ysai. 53[:8]: *Propter scelus populi mei percussi eum*. Sed nullus inuenitur tantum odiens inimicum suum. Si ergo Deus propter nichil aliud odit diabolum, immo et propter peccatum Deus aufertur ab homine, Ysai. [59:2]: *Iniquitates vestræ diviserunt inter vos et Deum*.

¶ Quia etiam durante peccato per nullum obsequium potest Deus placari, Matt 5[:24]: *Relinque ibi munus tuum ante altare, et vade prius reconciliari fratri tuo*.

Item, ab inicio Deus fugauit peccatum de celo, postmodum personaliter descendit ut fugaret tum de mundo, tandem in fine deciet illud in infernum, Mich. 7[:19]: *Projiciet in profundum maris omnia peccata* vestra.

Item, peccatum displicet angelis. Exemplum in *Vitis patrum*, de angelo qui propter cadauer mortuum non obturauit nares suas, sed fetorem cuiusdam iuuenis lasciui non potuit sustinere. Vnde Anselmus in *Meditationibus*, tolerabilius fetet canis putridus coram hominibus quam anima peccantis coram angelis.

¶ Secundo, peccatum est iniquitas diabolo amabilis cuius signum est, quod ipse in malo, alio a Deo, Gen. 14[:21]: *Da mihi animas, cetera tolle tibi*. Exemplum in *Legendum*, Johanne euuangeliste, juuenis quidas a morte suscitatus vidit demones gaudentes de ruina quorumdam quos Johannes fidem coniceret, Psal. [12:5]: *Qui tribulant me exsultabunt si motus fuero*.

¶ Sed hic nota quod peccatum non placet diabolo propter ipsum peccatum, sed propter lucrum quod inde adquirit. Sic emundans cloacam non facit hoc quia diligit fetorem, sed propter lucrum.

Secundum, signum quod diabolus affectat peccatum fieri ab homine et quod in procurando peccatum numquam fatigatur nec vnquam saciatur, Job 40[:18]: *Absorbebit fluvium*, id est, seculares homines qui fluunt cum impetu, *et non mirabitur, habet*, enim, *fiducia quod influat Jordanis in os eius*, id est, viri ecclesiastici. Exemplum in *Vitis patrum*,de capitulo demonium, vbi singuli reddebatur rationem percucionis sue, set ille qui in quadraginta annis precipitauerat vnum monachum, coronatus est et incathedratus iuxta principem demonum.

Tercio, peccatum est infirmitas /f. 88ra/ homini et mundo nocibilis eos, videlicet corrumpendo sicut pomum putridum corumpit acernum, et ouis morbida gregem, et hoc non solum verbo secundum illud Apostoli, ad [1] Cor. [15:33]: *Corrumpunt bonos mores colloquia* praua. Sed in facto quod plus ledit. Vnde dicitur Eccle. 9[:18]: *Qui in uno peccaverit, multa bona perdet*. Nam perdit Deum quem offendit proximum, quem inficit seipsum, quem ledit.

Igitur peccatum dicitur infirmitas pro multipliciti genere corrumpendi. Nam potest dici febris ternaria propter triplicem concupiscenciam deliciarum, diuiciarum, et honorum. De quibus 1 Joan. 2[:16]: *Omne quod in mundo est*, aut *est concupiscentia carnis*, aut *concupiscentia oculorum*, aut *superbia vitæ.*

¶ Item, potest dici febris quartana propter quadruplicem gradum peccandi, scilicet, corde, ore, opere, consuetudine. Contra que dicitur quater, Can. 6[:12]: *Revertere, revertere, Sulamitis! revertere, revertere*. Dicitur etiam febris cotidiana propter peccatum superbie que tam frequens est et caput omnium peccatorum. Dicitur etiam podagra uel gutta pedum propter accidiam. Dicitur et paralisis manuum propter inaffectionem et tenacitatem. Dicitur hydropisis propter inuidiam. Dicitur squinancia propter peccatum gule. Dicitur lepra propter luxuriam. Propter hec omnia dicitur de peccatore illud Ysai. 1[:6]: *A planta pedis usque ad verticem*, captis, *non est in eo sanitas*.

Nec mirum quia peccatum est sicut putredo in pomo que aufert ab eo decorem, odorem, valorem, saporem. Sic aufert decorem anime, colorem vite, odorem fame, valorem gratie, saporem glorie, Job 13[:28]: *Quasi putredo consumendus sum*.

Item, peccatum est sicut uulnus in corpore. Nam recenter uulneratus permittit se tangi et uulnus inuestigari, set post tercium diem non sine magno dolore tangitur. Sic peccatum in sua nouitate faciliter curatur, sed post tercium diem, scilicet, impetrationis, consuetudinis, defensionis, seu indurationis, vix curatur quia non permittit se tangi per correpcionem uel per medelam penitentie, Gen. 34[:25-26]: *Die tertio, quando dolor* erat *gravissimus* … *Simeon et Levi … necaverunt, Hemor et Sichem*. Sic intollerabilis est correpcio peccatori post tres dies predictas, Prou. [18:3]: *Impius, cum in profundum peccatorum venerit, contemnit*, scilicet, correpcionem et medicinam. Nam secundum illud, Amos 5[:10]: *Odio habuerunt corripientem in porta*. Dicunt enim illud Ysai 30[:10]: *Loquimini nobis placentia*.

Item, peccatum est sicut falsitas in panno cuius medium aut finem mercator non ostendit sed principium. Sic diabolus ostendit solum peccatori principium peccati, id est, delectacionem, non medium quod est remorsus consciencie, nec finem, id est, penam iehenne, Ysai. 24[:2]: *Erit … sicut emens, sic qui vendit*. Quod deceptus tam diabolus quam peccator.

Item, peccatum est vinculum quo ducitur porcus ad macellum, bos ad victimam, falco ligatur ad perticam.

¶ Carnifex non stringit nimis pedem porci in principio ne forte clamet. Sic nec diabolus stringit nimis peccatorem per temporalem aduersitatem ne forte clamet per confessionem aut orationem, Prou. 7[:22]: Ignorat *quod ad vincula stultus trahatur.*

¶ Item, bos, simia, falco non senciunt se ligatos, nisi se voluerint anfugere. Sic ne peccator sentit vinculum peccati dum peccat, sed post.

¶ Item, peccatum dicitur pondus quod non sentit peccator portans in aqua donec extrahatur, Psal. [37:5]: *Sicut onus grave gravatæ sunt super me*. Ergo ad instar porticorum in versibus, censidet peccator quantum portabit, quantum longe portabit, et pro quanto portabit. Hoc est dicere consideret oneris quantitatem, vie longitudinem, mercedis quantitatem. Sed quo ad primum peccatum est importabile cum nec celum nec quicquam citra infernum possit illud portare, Luc. 10[:18]: Vidi *Satanam* tanquam *fulgor de cælo cadentem*.

¶ Quo at secundum, forsan portabit illud sine fine vsque ad infernum, Psal. [48:9-10]: *Laborabit in æternum; et vivet adhuc*.

¶ Quo ad tercium, Rom. 6[:23]: *Stipendia peccati, mors*. Quia /f.88rb/ non solum non soluunt peccata deliciones iuges quas promittunt, sed infligunt hiis contraria utpote afflicciones indigentias veri boni. Vnde Augustinus, primo, *Confessiones*, omnis iniquus pena est sibi. Et Seneca, *Epistula* 99, scelera tuta esse [possunt, secura esse] non possunt. Nam nullum zelus impunitum malarum, enim, mentem hee pene premunt, semper timere, de ipsa securitate diffidere. Et Hieronimus, *Epistula* 87, ad omne peccatum, aut erubescimus, aut timemus. Cur ad singulam et inuenies tot anime tormenta quot vicia. Vnde et Sap. [11:17] dicitur, *Per quæ peccat quis, per hæc et torquetur*. Que enim sunt homini oblectamenta peccandi, Deo sunt instrumenta puniendi. Nam superbia inflat, inuidia torquet, ira exurit, et sic[[2]](#endnote-2) de ceteris peccatis. Iccirco peccatum vitari debet quod homini est nociuum. Nam uulnerat in naturalibus, sicut rubigo ferrum spoliat a gratuitis.

¶ Exemplum de illo qui *incidit in latrones*, Luc. [10:30]. Nam per peccatum intellectus obscuratur in cognicione veri, id est, ratio obnubilatur in eligendo, sicut figuratum est in Tobia [2:11]. Sap. 2[:21]: *Excæcavit* eos *malitia eorum*.

¶ Item, per peccatum affectus tepescit in operatione, quia voluntas dampnatur in appetendo, operatio mortificatur aduertendum, totus homo debilitatur ad surgendum, Job 7[:20]: *Factus sum mihimetipsi gravis*.

¶ Item, peccatum grauat portantem, vexat itinerantem a Deo, separat delinquentem.

De primo, Isai. 1[:4]: *Væ genti peccatrici, populo gravi iniquitate*. Et in Psal. [37:5]: *Sicut onus grave gravatæ sunt super me*.

¶ De secundo, Sap. 5[:7]: *Lassati sumus in via iniquitatis ambulavimus vias difficiles*.

De tercio, Ysai. 59[:2]: *Iniquitates diviserunt inter vos et Deum; et peccata vestra absconderunt faciem ejus a vobis*.

Item, peccatum nocet multitudinem. Et primo, ipso homini quia si peccatum, non esset infernus, non esset neque purgatorum, nec aliud mali noceret homini. Vnde Gregorius, nulla nocebit aduersitas, si nulla dominetur iniquitas.

¶ Item, nocet hominis virtuti.

Primo, inficiendo eius sensualitatem sicut allia febricitatem, Jac. 1[:14]: *Unusquisque tentatur a concupiscentia sua abstractus, et illectus*, etc. vsque peccatum.

Secundo, hebetat voluntatem sicut rubigo ferrum, vulnus carnem, Tob. 12[:10]: *Qui faciunt peccatum, hostes sunt animæ suæ*.

Tercio, excecat rationem sicut peluis calida vrsum tenebra visum Sopho. 1[:17]: *Ambulabunt ut cæci, quia Domino peccaverunt*.

Secundo, peccatum nocet ipsi hominis operationi.

Primo, mortificat ante acta, sicut paralisis membrum, abscisio rancum, Ezech. 18[:24] anima que die peccauit, *Omnes justitiae non recordabuntur*. Sicut fetor facit rem cadere a suo precio, ita peccatum animam, Ysai. 64[:5-6]: *Peccavimus … et facti sumus ut immundus*. Ideo orat Psal. [50:4]: *Amplius lava me*.

Secundo, quia abhorret presencia, sicut sompnus opus, gelu fructum, 1 Cor. 13[:1]: *Si linguis hominum loquar, et angelorum*, etc. Ideo Dominus ait genti peccatrici, Ysai. 1[:13]: *Ne* *afferatis sacrificium frustra*, etc. Eccli. 15[:9]: *Non est speciosa laus in ore peccatoris*.

Tercio, quia impedit futura, sicut sterilitas fructum. [Rom. 7:14]: *Ego autem carnalis, venundatus sum sub peccato*.

Quarto, variat ad opposita, sicut desercio medii facit accedere ad extrema, sicut ventus agitat folium auulsum, Tre. 1[:8]: *Peccatum peccavit Jerusalem, propterea instabilis facta*.[[3]](#endnote-3) Ideo consulitur, Eccli. 17[:21]: *Convertere ad Dominum*, in quo scilicet stabilitas, *et relinque peccata*.

Item, peccatum nocet ipsi penitenti quia primam innocenciam numquam recuperabit et etiam post sanacionem manet cicatris.

¶ Exemplum templum destructum numquam rediit ad pristinum decorem, et arbor de loca mota aliquid virtutis amittit.

Item, peccatum gignit fastidium boni. Vnde Augustinus in *Confessionibus*, plus valuit in me malum inolitum, quam bonum insolitum.

Item, inhabilitat ad cadendum, quia rabor lesa per securim facilius cadit.

Item, debilitat ad resistendum.

¶ Exemplum de Sampsone qui rasis crinibus amisit vires [Judic. 16:17].

Item, nocet dampnatis per modum coniunctionis, vbi quanto plures sunt, maior erit pena.

Item, nocet saluatis per modum subtractionis, quibus accresceret gaudium accidentale /f. 88va/ ex augmento societatis. Sed et multo magis nocet peccatum. Homo recidiuet quia sic fit homo pronior ad cadendum. Exemplum lignum senilis accensum facilius reascenditur. Vnde Bernardus, voluptas aperta libenter repetitur, repetita blanditur, consuetudine ligatur. Et Augustinus, dum consuetudini non resistitur, fit necessitas.

¶ Item, tunc fit homo inpotentior ad resistendum, culpa forcior ad debellandum, Deus inclemencior ad indulgendum, Jer. [2:36]: O *quam vilis facta es*, itinerans *vias tuas*! Eccli. 21[:1]: *Fili, peccasti, non* dejicias vltra *sed de* preteritis *deprecare, ut tibi[[4]](#endnote-4)* *dimittantur*. Sicut dicens multis est sicut de vipera quasi experdito coitu cum muliera resumit venenum. Sic imprudens qui iterat vias suas malum.

¶ Exemplum, uulnus iterant in eodem loco tardius sanatur. Vnde et 3 Reg. [2:16] Semei in prima peticione inuenit gratiam, in secunda non, et tunc diabolus fit difficilior ad expellendum, Luc. [11:26]: *Tunc assumit* *secum* *septem spiritus nequiores, et ingressi habitant*. Propter predicta dicit Anselmus in libro *Cur Deus homo*, si necesse esset mundum perire, aut aliquid contra Dei voluntatem facere. Fateor quod pro saluanda tota creatura, nichil foret contra Dei voluntatem faciendum.

¶ Ad hoc dicit[[5]](#endnote-5) Ysidorus, *De summo bono* libro secundo, capitulo 23, hiis fomitibus, quasi quibusdam gradibus, coalescit omne peccatum. Nam cogitacio praua parit delectacionem, delectacio consensionem, consensio actionem, actio consuetudinem, consuetudo necessitate, necessitas defensionem, defensio desperacionem. Quibus tanquam vinculis homo implicatus auelli non poterit, nisi gratia inuenitur ad ista, enim sequitur difficultas curationis, Matt. 17[:15]: Nemo poterat *curare eum*. Exemplum vmbraticus quanto plus percutitur tanto plus retrocedit.

¶ Remedia contra peccatum sunt vitacio et fuga oportunitatis, sicut fugere tabernam, videlicet contra ebrietatem, [sicut] fugere aquam, videlicet contra submersionem, Eccli. 20[:23]: *Est qui præ inopia vetatur peccare*.

Secundum, frequentacio boni operis, Eccli. 24[:30]: *Qui operantur in me non peccabunt*. Vnde Hieronimus in *Epistola*, semper aliquid boni facito, ne te diabolus inueniat ociosum.

¶ Tertium, frequens memoria mortis, sicut aspectus pedum in pauone valet contra eleuacionem caude, Eccli. 7[:40]: *Memorare novissima tua, et in æternum non peccabis*.

Quartum, est timor pene iehennalis, sicut timor patibuli contra furtum, Eccli. 21[:2]: *Quasi a facie colubri fuge* peccatum.

Quintum, est amor celestis, sicut amor lucri contra accidiam, canonica Jude [1:24]: *Ei qui potens est conservare vos*, etc.

Sextum, est presencia inhibentis, scilicet, Dei, sicut presencia magistri contra rabiem puerorum, Eccli. 3[:32]: *Sapiens cor et intelligibile abstinebit se a peccatis*.

Septimum, est passio redempcionis, id est, pene recogitate eum qui talem aduersum se sustinuit a peccatore contradiccionem.

Octauum, est recolere incommoda peccati de quibus Paule superius dictum. Nam sicut dicit Augustinus in *Encheridion*, sicut corpora corrumpuntur morbis et uulneribus, que sunt priuaciones illius boni quod est sanitas, sic vicia animorum sunt priuaciones[[6]](#endnote-6) seu corrupciones naturalium bonorum. Et sic secundum Augustinum in libro *De natura boni*, quamuis peccatum nichil dicatur, potest corrumpere bonum, sicut videmus quod abstinere a cibo nulla substantia est, tamen per illud corpus languet et attenuatur. Et secundum Anselmum libro *De similitudine*, carencia freni nichil est et cum facit equum discurrere. Simili modo peccatum dicitur tenebra que nihil est in substancia, sed quedam lucis carencia. Nam sicut in tenebris non discernitur hostis ab iuncio, aurum a plumbo, valor rei non perpenditur. In timore proceditur, quod est retro, ante queritur. Sic et in peccato, Ysai. 59[:9-10]: *In tenebris ambulavimus* et *palpavimus* quasi *cæci*. Et Tob. 5[:12]: *Quale gaudium mihi erit, qui in tenebris sedeo, et lumen cæli non video*? Ergo, *Abiciamus opera tenebrarum*, etc. Rom. 13[:12].

1. Item ] *add*. ~~D~~ F.128. [↑](#endnote-ref-1)
2. sic ] *add*. ~~nociuum nam uulnerat in naturalibus sicut rubigo~~ F.128. [↑](#endnote-ref-2)
3. *facta* ] *add*. ~~est~~ F.128. [↑](#endnote-ref-3)
4. *tibi* ] add. ~~peccasti non deicias~~ F.128. [↑](#endnote-ref-4)
5. dicit *add*. ~~Philosophus~~ F.128. [↑](#endnote-ref-5)
6. priuaciones ] *add*. ~~illius~~ F.128. [↑](#endnote-ref-6)